**1%-os mértékű helyi iparűzési adó**

A Kormány a koronavírus-világjárvány nemzetgazdaságot érintő hatásának enyhítése érdekében szükséges egyes intézkedésekről szóló **639/2020. (XII. 22.) Korm. rendeletével** a következőket rendelte el:

A 2021. évben végződő adóévben azon vállalkozó esetén, amely a nettó árbevétele vagy a mérlegfőösszege alapján *(legfeljebb 4 milliárd forint)* mikro-, kis és középvállalkozásnak minősül, a helyi iparűzési adó mértéke **1%.**

A mikro-, kis- és középvállalkozásnak való megfelelés megállapítása az alábbiak szerint történik:

* 1. a beszámoló-készítésre kötelezett vállalkozó a 2021. évben kezdődő adóév első napján rendelkezésre álló utolsó elfogadott beszámoló, vagy ennek hiányában a becsült mérlegfőösszeg, árbevétel- és létszámadatok alapján;
	2. a beszámoló-készítésre nem kötelezett vállalkozó

ba) a 2020. évben végződő adóév árbevétel- és létszámadatai szerint,

bb) a 2021. évben tevékenységét kezdő vállalkozó esetén a becsült árbevétel- és létszámadatok alapján.

A feltételeknek megfelelő mikro-, kis- és középvállalkozás

1. 2021. évben az adott előleg-fizetési időpontban esedékes adóelőleg 50 százalékát köteles megfizetni.
2. akkor alkalmazhatja a 2021. évi adóelőleg 50 százalékban történő megfizetését, ha **2021. február 25-ig** a székhelye, telephelye szerinti önkormányzati adóhatóság számára **nyilatkozatot nyújt be**, továbbá bejelenti telephelyének címét, ha azt az adózás rendjéről szóló 2017. évi CL. törvény *1. melléklet* 29. pont 1. alpontja szerint még nem tette meg.

**A nyilatkozat kizárólag az állami adó- és vámhatóságon (NAV) keresztül, elektronikus úton, a NAV által rendszeresített elektronikus nyomtatványon nyújtható be.**

A NAV a hozzá beérkező a nyilatkozatokat elektronikus úton küldi meg a nyilatkozatot tevő vállalkozó székhelye, és a NAV-nál nyilvántartott telephelye szerinti önkormányzati adóhatóság számára.

A tevékenységét 2021. január 1-jét követően kezdő, naptári évtől eltérő üzleti évet választó mikro-, kis- és középvállalkozásnak a kedvezményes adómértéket a 2021. évben kezdődő adóévében kell alkalmaznia.